钦定古今图书集成/明伦汇编/人事典/第065卷 > 中论 > 《仲雍哀辞》曹植
## 钦定古今图书集成/明伦汇编/人事典/第065卷 > 中论 > 《仲雍哀辞》曹植

曹喈，字仲雍，魏太子之仲子也。三月而生，五月而亡。
昔后稷之在寒冰，斗谷之在楚泽，咸依鸟冯虎，而无
风尘之灾。今之元绨文茵，无寒冰之惨；罗帏绮帐，暖
于翔鸟之翼；幽房闲宇，密于云梦之野。慈母良保，仁
乎鸟虎之情，卒不能延期于慕载，虽六旬而夭殃。彼
孤兰之眇眇，亮成干其毕荣，哀绵绵之弱子，早背世
而潜形。且四孟之未周，将愿之乎一龄。阴云回于素
盖，悲风动其扶轮。临埏闼以《欷歔》，泪流射而沾巾。